CHIHANDE CHACHINENE
Uno Kuyoya Chaputukile Ngachilihi?
Uno munahase kukumbulula ngachilihi chihula chinakavangizaho?
UNO KUYOYA CHAPUTUKILE NGACHILIHI? ․․․․․.
A. CHALIJILILE CHIVENE
B. VALINGILE CHAKUTENGA
VATU VAMWE vanahase kwamba ngwavo mutu uze alinangula chikuma vyasayasi nahase kwamba ngwenyi “chalijilile chivene,” kaha mutu uze afwelela muli Kalunga nahase kwamba ngwenyi “valingile chakutenga.”
Oloze keshi nge vosena veji kukumbululanga mwomumweko.
Mutu alinangula chikuma vyasayasi Rama Singh, uze eji kutangishilanga haMcMaster University mulifuchi lyaCanada ambile ngwenyi: “Keshi nge vatu vaze vafwelela muli Kalunga kaha vakiko vahunga kunangula chavyuma vyakulijila viveneko, oloze navatu vavavulu vaze vatanga chikuma vahunga kunangula kana.”
Achishinganyekenu Gerard uze alinangwile chikuma vyakuyoya chatututu uze vanangwile vyuma vyakulijila vivene kushikola yakukaye. Ambile ngwenyi: “Omu ngwasonekelenga vyeseko, ngwakumbulwilenga vihula kana nakuvihana kuli valongeshi. Oloze kangwafwelelele vyuma kanako.”
Mwomwo ika navatu vaze valinangula chikuma vyasayasi vachiwana kupwa chachikalu kwitavila nge kuyoya chalijilile chivene? Hakusaka tukumbulule chihula kana, tuchitalenu havihula vivali vize veji kuhonanga kwivwishisa vaka-kuhehwojola vavavulu: (1) Uno kuyoya chaputukile ngachilihi? (2) Uno vyuma vyakuyoya vyaputukile ngachilihi?
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn kmb_Latn cjk_Latn cjk_Latn cjk_Latn